Hof verwerp sertifikaat met 'mediese toestand' | Netwerk24
Hof verwerp sertifikaat met 'mediese toestand'
Deur Cara-Lee Dorfling 21 Februarie 2020 22:13
Die mediese sertifikaat van 'n beskuldigde is in die landdroshof in Port Elizabeth verwerp omdat dit sy siektetoestand net as "mediese toestand" aangedui het.
Micayla Victor is in Januarie 2019 dood in 'n ongeluk op pad werk toe. Foto: Argief
Dié sertifikaat is namens Yibanathi Ndike (28), 'n taxibestuurder wat van strafbare manslag aangekla word, by die hof ingedien as verskoning vir sy afwesigheid Donderdagoggend.
Dit is nie aanvaar nie en 'n lasbrief vir Ndike se inhegtenisneming is uitgereik.
Hy staan tereg op aanklag van strafbare manslag in verband met die dood van Micayla Victor (19) en Celine de Ridder (21).
Die twee jong vroue was op 28 Januarie 2019 na hul werk in die stad onderweg toe hulle op die hoek van Kempston- en Neil Boss-weg in Sydenham in 'n ongeluk was.
Ndike het na bewering oor 'n rooi verkeerslig gery en met sy Toyota Quantum teen die vroue se Ford Escort gebots.
Victor en De Ridder is op die toneel dood, terwyl 'n derde insittende ernstig beseer is.
Lees ook: Taxibestuurder vrygelaat ná botsing waarin 2 dood is
Met die aanvang van die verhoor in Desember sou Ndike glo skuld beken het op die aanklagte teen hom. Hy het egter ter elfder ure daarteen besluit en sy prokureur die trekpas gegee.
Celine de Ridder was een van die twee vroue in die Ford Escort wat dood is toe 'n minibustaxi teen hul voertuig gebots het. Foto: Argief
John Coetzee is as sy nuwe regsverteenwoordiger aangestel. Volgens Coetzee is 'n nuwe mediese sertifikaat Vrydagoggend by die landdroshof ingedien voor die lasbrief vir sy kliënt se inhegtenisneming uitgevoer is.
"Die hof het nie die vorige brief aanvaar nie, want hulle het gesê 'mediese toestand' bestaan nie as rede nie en daarom moes ons 'n nuwe brief indien," het Coetzee gesê.